[{"text_idx": "#000002", "text": "Mae criw o wirfoddolwyr wedi penderfynu ailddechrau un o glybiau pe\u0302l-droed mwyaf adnabyddus Gwynedd."}, {"text_idx": "#000004", "text": "Mae pwyllgor newydd o ddynion lleol wedi creu cynllun tair blynedd sy'n cynnwys sefydlu academi newydd o dimau plant ac ieuenctid, gan arwain at sefydlu prif di\u0302m dynion."}, {"text_idx": "#000005", "text": "Yn o\u0302l un sy'n rhan o'r cynllun, y bwriad yw creu cyfleoedd i bobl ifanc yn y pentref, a \"dod a\u0302'r gymuned yma at ei gilydd\"."}, {"text_idx": "#000006", "text": "Ar un adeg, roedd Mountain Rangers yn glwb llwyddiannus ymysg cynghreiriau pe\u0302l-droed y gogledd."}, {"text_idx": "#000007", "text": "Fe ddaeth y timau ieuenctid diwethaf yn y pentref i ben oherwydd diffyg gwirfoddolwyr a chymhlethdodau gyda gofynion cofrestru hyfforddwyr."}, {"text_idx": "#000008", "text": "Disgrifiad o\u2019r llun, Nid oes ti\u0302m wedi bodoli yn y pentref ers y 1990au"}, {"text_idx": "#000010", "text": "Mae'r pwyllgor yn gobeithio y bydd ailsefydlu'r clwb yn dod a\u0302 bywyd newydd i'r pentref ac yn dod a\u0302'r gymuned at ei gilydd."}, {"text_idx": "#000011", "text": "Mae'r pwyllgor wedi trefnu cyfarfod cyhoeddus yn y clwb nos Wener, gyda'r gobaith o ennyn cefnogaeth gref gan y gymuned er mwyn rhoi'r cyfle gorau i'r cynllun lwyddo."}, {"text_idx": "#000013", "text": "\"Ma 'na dipyn o waith angen ei wneud i gael y cae yn barod, rhaid cofio does 'na ddim llawer o ddefnydd wedi bod arno ers 20 mlynedd, ond mae 'na griw ohona ni wedi dechrau'r paratoi yn barod."}, {"text_idx": "#000014", "text": "\"Mae 'na dipyn o waith o chwilio am gyllid, wrth gwrs mae 'na gostau ynghlwm a\u0302 sefydlu prosiect fel hyn ond y peth pwysicaf ar hyn o bryd ydy sicrhau cefnogaeth y gymuned leol."}, {"text_idx": "#000017", "text": "Mae Mr Hughes yn cydnabod fod dipyn o waith angen ei wneud i sicrhau fod archwiliadau fel rhai CRB yn cael eu cwblhau, ond mae'r pwyllgor yn gobeithio sicrhau fod dau hyfforddwr ar gyfer pob oed, sy'n golygu wyth o hyfforddwyr ar y dechrau."}, {"text_idx": "#000018", "text": "Dywedodd hefyd fod prinder o weithgareddau i blant a phobl ifanc yr ardal, ar o\u0302l i nifer o glybiau ieuenctid gau oherwydd diffyg cyllid."}, {"text_idx": "#000019", "text": "\"Does 'na ddim byd yn mynd ymlaen yn y pentre' i blant a phobl ifanc, dim clybiau ieuenctid bellach, ac fe fydd y timau yn agored i fechgyn a genethod.\""}, {"text_idx": "#000020", "text": "Disgrifiad o\u2019r llun, Mae'r pwyllgor a gwirfoddolwyr lleol wedi bod yn gweithio i baratoi'r cae chwarae ar gyfer gemau'r dyfodol"}, {"text_idx": "#000021", "text": "Mae Rhosgadfan yn adnabyddus fel man geni Kate Roberts, ac mae ei chartref, Cae'r Gors, wedi ei leoli tu o\u0302l i un o goliau cae Mountain Rangers."}, {"text_idx": "#000022", "text": "Cafodd nifer o fechgyn lleol gyfle i serennu yn y gyfres boblogaidd C'mon Midffild, pan oedd ti\u0302m Mountain Rangers yn wrthwynebwyr i di\u0302m dychmygol Bryncoch United yn ystod un bennod."}, {"text_idx": "#000023", "text": "Mae'r pwyllgor hefyd wedi penderfynu atgyfodi hen ge\u0302m elusennol rhwng pentrefi Rhosgadfan a Rhostryfan er mwyn codi arian at y fenter."}, {"text_idx": "#000024", "text": "Roedd yn arfer bod yn ddigwyddiad o bwys yn yr ardal pan oedd Mountain Rangers yn ei anterth."}, {"text_idx": "#000026", "text": "\"'Da ni mor benderfynol o lwyddo, ond fedrai ddim pwysleisio digon fod rhaid i ni gael cefnogaeth pobl y pentref.\""}, {"text_idx": "#000027", "text": "Disgrifiad o\u2019r llun, Mae clwb cymdeithasol Mountain Rangers wedi parhau yn y pentref, er i'r clwb pe\u0302l-droed ddod i ben"}, {"text_idx": "#000028", "text": "Un sydd wedi byw yn y pentref hyd ei oes ydy David Carl Jones, ac er mawr siom iddo ni chafodd fawr o gyfle i gynrychioli ei bentref ar y cae pe\u0302l-droed."}, {"text_idx": "#000029", "text": "\"Mae o'n bechod na cheshi gyfla i chwarae'n iawn i un o dimau Mountain Rangers, mae 'na lot fawr o 'nheulu i wedi cynrychioli'r clwb."}, {"text_idx": "#000030", "text": "\"Dwi wedi bod 'efo diddordeb mawr mewn pe\u0302l-droed ers dwi'n ifanc iawn, ond mi oedd yn rhaid i fi a'n ffrindiau fynd i chwarae ym mhentrefi eraill yr ardal os oedda' ni isho ge\u0302m iawn."}, {"text_idx": "#000031", "text": "\"Dwi'n gobeithio bydd sefydlu'r timau newydd yn rhoi cyfle i blant a phobl ifanc y pentref fwynhau'r ge\u0302m, a bydd hefyd yn gyfle i ddod a\u0302'r gymuned yma at ei gilydd, felly gobeithio y gwneith pobl y pentref gefnogi'r clwb.\""}, {"text_idx": "#000032", "text": "Bydd cyfarfod cyhoeddus yn cael ei gynnal yn y clwb nos Wener am 19:30."}, {"text_idx": "#000034", "text": "Plant Rhosgadfan i ddychwelyd i'r ysgol"}, {"text_idx": "#000035", "text": "Stafell ddosbarth dros dro i blant Rhosgadfan"}, {"text_idx": "#000037", "text": "Bwrdd iechyd yn ymddiheuro wedi bron i ddegawd"}, {"text_idx": "#000038", "text": "Cyfarfod i drafod newidiadau bwrdd rheoli URC"}, {"text_idx": "#000040", "text": "CylchgrawnCofio Tre\u0302n Bach y MwmbwlsCwis: Goleudai Cymru'Mae'r Gymraeg yn iaith wyddonol'Goleuadau'r Gogledd yn goleuo'r awyr dros nosLuka Modric\u0301, a'r rhwystrau eraill ar y llwybr i Euro 2024Pafiliwn 20,000 o seddi 1893... a'r ddyled ddaeth wedynIfan Davies: Rhestr chwarae caneuon 'chillout'Lluniau: Cyngerdd 'chillout' Sian EleriSut mae denu adar i'r ardd?"}, {"text_idx": "#000044", "text": "Luka Modric\u0301, a'r rhwystrau eraill ar y llwybr i Euro 2024"}, {"text_idx": "#000046", "text": "Ifan Davies: Rhestr chwarae caneuon 'chillout'"}, {"text_idx": "#000048", "text": "Sut mae denu adar i'r ardd?"}]